Kaapse kraanwater wat na grond proe ‘steeds veilig’Argieffoto ter illustrasie. (Foto: Unsplash) Die Stad Kaapstad het inwoners Donderdag daarvan verseker dat kraanwater wat “soos grond” proe, steeds veilig is om te drink. Dít nadat ’n verandering aan die reuk en smaak van die kraanwater deur inwoners in die sentrale en suidelike gebiede van die Moederstad bespeur is. Die metro sê nou die verandering in die smaak van die kraanwater word toegeskryf aan geosmin in die rou watervoorsiening vanaf die Theewaterskloofdam. Dit beïnvloed tans die smaak en reuk van die water wat vanaf die Faure- en Blackheath-watersuiweringsaanlegte aan verskeie gebiede oor die hele Kaapstad verskaf word. Die metro wil egter inwoners gerusstel dat dié water steeds aan SANS241-standaarde voldoen. “Dit moet beklemtoon word dat geosmin geen bedreiging vir menslike gesondheid inhou nie. Dit is ’n natuurlike organiese verbinding en is verantwoordelik vir die aardse smaak van beet en die geur wat in die lug voorkom wanneer dit ná ’n droë tydperk reën,” sê Zahid Badroodien, burgemeesterskomiteelid vir gemeenskapsveiligheid en gesondheid. Badroodien wys verder daarop dat die verbinding veral gedurende tydperke van warm weer in water voorkom en dat selfs klein konsentrasies van ’n paar dele per triljoen deur die mens geproe kan word. Die munisipaliteit sê hy behandel tans die water met ’n verpoeierde geaktiveerde koolstof om die effek van die geosmin te verminder. Dit kan egter ’n rukkie neem vir die smaak en reuk van die kraanwater om te normaliseer. Die situasie word monitor.